ทรัมป์ขึ้นภาษีจีน อีกแล้ว
ประธานาธิบดีโดนัลด์ ทรัมป์ประกาศขึ้นภาษีนำเข้าจากจีนคิดเป็นมูลค่ารวมกว่า 9 แสนล้านบาท..   เมื่อไม่กี่ชั่วโมงที่ผ่านมาโดนัลด์ ทรัมป์ ประกาศผ่านบัญชี Twitter ว่า  จีนเคยบอกว่าจะซื้อสินค้าเกษตรจากสหรัฐจำนวนมาก รวมถึงจะหยุดส่งออก Fentanyl (เฟนทานิล) หรือยาระงับปวดประสิทธิภาพสูงซึ่งสกัดมาจากฝิ่น มาที่สหรัฐอเมริกา  แม้ว่าจะตกลงกันมากว่า 3 เดือนแล้ว  แต่เรื่องเหล่านี้กลับยังไม่เกิดขึ้น..
2 ส.ค. 2562

Breaking News ทรัมป์ขึ้นภาษีจีน อีกแล้ว / โดย ลงทุนแมน
ประธานาธิบดีโดนัลด์ ทรัมป์ประกาศขึ้นภาษีนำเข้าจากจีนคิดเป็นมูลค่ารวมกว่า 9 แสนล้านบาท..
เมื่อไม่กี่ชั่วโมงที่ผ่านมาโดนัลด์ ทรัมป์ ประกาศผ่านบัญชี Twitter ว่า
จีนเคยบอกว่าจะซื้อสินค้าเกษตรจากสหรัฐจำนวนมาก รวมถึงจะหยุดส่งออก Fentanyl (เฟนทานิล) หรือยาระงับปวดประสิทธิภาพสูงซึ่งสกัดมาจากฝิ่น มาที่สหรัฐอเมริกา
แม้ว่าจะตกลงกันมากว่า 3 เดือนแล้ว
แต่เรื่องเหล่านี้กลับยังไม่เกิดขึ้น..
พอเรื่องเป็นแบบนี้ ทรัมป์จึงประกาศมาตรการขึ้นภาษีเพิ่มเติมอีก 10% บนสินค้านำเข้าจากจีนคิดเป็นมูลค่ารวมกว่า 9 แสนล้านบาท ซึ่งเป็นคนละส่วนกับภาษี 1.9 ล้านล้านบาทแรกในรอบที่ผ่านมา
โดยการเก็บภาษีรอบนี้ ถูกคาดการณ์ว่าจะครอบคลุมสินค้ากลุ่มสินค้าทั่วไป
ตั้งแต่โน้ตบุ๊ก โทรศัพท์มือถือ ของเล่น ไปจนถึงกลุ่มเสื้อผ้า
และจะเริ่มต้นมาตรการดังกล่าวตั้งแต่ 1 กันยายนนี้..
นั่นหมายความว่าในเวลาอีก 30 วันต่อจากนี้
สินค้าจีนในกลุ่มนี้ ถ้าส่งออกไปขายสหรัฐ จะดูแพงขึ้นในสายตาผู้บริโภคชาวสหรัฐอีก 10%
อะไรจะเกิดขึ้น?
เรื่องแรกผู้บริโภคสหรัฐจะซื้อสินค้าจีนน้อยลง หรือไม่ก็ซื้อสินค้าที่ผลิตภายในสหรัฐ หรือสินค้าจากประเทศอื่นแทน
แต่สุดท้ายราคาสินค้าทั้งจากสหรัฐ และ ประเทศอื่น ก็ไม่ได้มีราคาถูกเท่าประเทศจีนก่อนโดนภาษี
ดังนั้นทั้ง 2 ฝ่าย ทั้งผู้บริโภคสหรัฐ และ ผู้ส่งออกจีนก็คงเสียประโยชน์
รวมถึงประเทศที่เกี่ยวเนื่องกับทั้ง 2 ประเทศนี้ก็จะได้รับผลกระทบตามกันมา เพราะโลกนี้กระบวนการผลิตเชื่อมโยงกันหมด
เมื่อสหรัฐสั่งสินค้าจากจีนน้อยลง จีนก็สั่งสินค้าที่เป็นปัจจัยการผลิตจากประเทศอื่นน้อยลง
ประเทศไหนที่พึ่งพาการส่งออกไปจีนมาก ก็จะได้รับผลกระทบ เช่นประเทศสิงคโปร์ ที่ใกล้เข้าสู่ภาวะถดถอยแล้ว
ความกังวลที่ก่อตัวขึ้นทั้งหมด ส่งผลให้ตลาดหุ้นทั่วโลกปรับตัวลดลงในทันที
ตลาดหุ้นเกาหลีใต้ลดลง 0.9%
ตลาดหุ้นสหรัฐอเมริกาลดลง 1.1%
ตลาดหุ้นไทยลดลง 1.3%
ตลาดหุ้นจีนลดลง 1.7%
ตลาดหุ้นญี่ปุ่นลดลง 2.4%
นอกจากตลาดหุ้นที่ได้รับผลกระทบแล้ว
บริษัทผู้ผลิตสินค้าที่อยู่ในกลุ่มที่ถูกเพิ่มภาษี
อย่าง Apple, Gap และ Nike ก็ปรับตัวลงอย่างหนัก
มูลค่าบริษัท Apple ลดลง 2.2%
มูลค่าบริษัท Nike ลดลง 3.4%
มูลค่าบริษัท Gap ลดลง 7.9%
พอนำมาคิดรวมๆ กันแล้ว เราอาจสรุปได้ว่ามูลค่าการหดตัวลงของทั้งตลาดหุ้นทั่วโลก และธุรกิจที่เกี่ยวข้องกับสงครามการค้า สหรัฐ-จีน มีมูลค่าหลายล้านล้านบาท
เรื่องนี้ไม่ต่างอะไรกับสงครามระหว่างประเทศ
ในตอนนี้เราอาจไม่ได้เห็นทหารมายิงกัน
แต่เป็นสงครามที่เกิดจากการตั้งกำแพงภาษี
น่าสนใจว่าก่อนเกิดสงครามโลกครั้งที่ 2
หนึ่งในต้นเหตุสำคัญก็มาจากเรื่องเศรษฐกิจตกต่ำครั้งใหญ่ (Depression) จากกำแพงภาษี
ซึ่งตอนนี้เรื่องนี้วนกลับมาอีกครั้ง
และนี่เป็นอีกครั้ง ที่ตลาดหุ้นทั่วโลกตกหนัก เพราะข้อความ Twitter เพียงไม่กี่ประโยค
ของบุคคลชื่อ โดนัลด์ ทรัมป์ เพียงคนเดียว..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------